રાજપીપળા: નર્મદા જિલ્લાના સાગબારામાં શનિવારે ખાબકેલા સાત ઇંચ વરસાદમાં 10થી વધારે એપ્રોચ રોડ ધોવાઇ ગયા છે તેમજ બે નાળાઓ તુટી પડતા પાંચ ગામોનો સંપર્ક તુટી ગયો છે. કરોડો રૂપિયાના ખર્ચથી બનેલા નાળા અને રસ્તાઓ પ્રથમ વરસાદમાં ધોવાઇ જતાં કામગીરી સામે સવાલો થયાં છે. વરસાદે વિરામ લેતા તંત્રએ નુકશાનીનો કયાસ મેળવવા માટે ટીમો રવાના કરી દીધી છે. માર્ગ અને મકાન વિભાગે તુટેલા રસ્તાઓના રીપરીંગની કામગીરી શરૂ કરી દીધી છે. સાગબારામાં શનિવારે મુશળધાર વરસાદને પગલે જંગલમાંથી વહેતી આમરાવતી નદીમાં ઘોડાપૂર આવતાં નદીના પાણી ચારે તરફ ફરી વળ્યાં હતાં. સાત ઇંચ વરસાદને પગલે 10થી વધુ એપ્રોચ રોડો અને બે બ્રીજનું ધોવાણ થતાં પાંચથી વધારે ગામો સંપર્ક વિહોણા બન્યા છે. કરોડોના ખર્ચે બનેલા આ એપ્રોચ રોડોનું પ્રથમ વરસાદે જ ધોવાણ થતા માર્ગ મકાન વિભાગની કામગીરી શંકા ઉપજાવે છે.